CELEX: 32019D1202
Language: et
Date: 2019-07-12 00:00:00
Title: Komisjoni rakendusotsus (EL) 2019/1202, 12. juuli 2019, Euroopa Parlamendi ja nõukogu direktiivi 2014/34/EL toetuseks koostatud plahvatusohtlikus keskkonnas kasutatavate seadmete ja kaitsesüsteemide harmoneeritud standardite kohta

15.7.2019   
               
               
                  ET
               
               
                  Euroopa Liidu Teataja
               
               
                  L 189/71
               
            
         KOMISJONI RAKENDUSOTSUS (EL) 2019/1202,
         12. juuli 2019,
         Euroopa Parlamendi ja nõukogu direktiivi 2014/34/EL toetuseks koostatud plahvatusohtlikus keskkonnas kasutatavate seadmete ja kaitsesüsteemide harmoneeritud standardite kohta
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. oktoobri 2012. aasta määrust (EL) nr 1025/2012, mis käsitleb Euroopa standardimist ning millega muudetakse nõukogu direktiive 89/686/EMÜ ja 93/15/EMÜ ning Euroopa Parlamendi ja nõukogu direktiive 94/9/EÜ, 94/25/EÜ, 95/16/EÜ, 97/23/EÜ, 98/34/EÜ, 2004/22/EÜ, 2007/23/EÜ, 2009/23/EÜ ja 2009/105/EÜ ning millega tunnistatakse kehtetuks nõukogu otsus 87/95/EMÜ ning Euroopa Parlamendi ja nõukogu otsus nr 1673/2006/EÜ, (1) eriti selle artikli 10 lõiget 6,
         ning arvestades järgmist:
         
                     (1)
                  
                  
                     Vastavalt Euroopa Parlamendi ja nõukogu direktiivi 2014/34/EL (2) artiklile 12 eeldatakse, et tooted, mis vastavad harmoneeritud standarditele või nende osadele, mille viited on avaldatud Euroopa Liidu Teatajas, on vastavuses kõnealuse direktiivi II lisas sätestatud oluliste tervisekaitse- ja ohutusnõuetega, mida nimetatud standardid või nende osad käsitlevad.
                  
               
                     (2)
                  
                  
                     Komisjon esitas 12. detsembri 1994. aasta kirjaga BC/CEN/46-92 – BC/CLC/05-92 Euroopa Standardikomiteele (CEN) ja Euroopa Elektrotehnika Standardikomiteele (CENELEC) taotluse, et need koostaksid ja vaataksid läbi Euroopa Parlamendi ja nõukogu direktiivi 94/9/EÜ (3) toetavad harmoneeritud standardid. Kõnealune direktiiv asendati direktiiviga 2014/34/EL ilma direktiivi 94/9/EÜ II lisas sätestatud olulisi tervisekaitse- ja ohutusnõudeid muutmata.
                  
               
                     (3)
                  
                  
                     Eelkõige paluti CENil ja CENELECil koostada standard plahvatusohtlikus keskkonnas kasutatavate seadmete kavandamise ja katsetamise kohta – Osa 0: Üldnõuded, millele on osutatud CENi ja CENELECi ning komisjoni vahel kokku lepitud standardimiskava peatükis I.1 ning mis on lisatud taotlusele BC/CEN/46-92 – BC/CLC/05-92. CENil ja CENELECil paluti samuti läbi vaadata kehtivad standardid, et viia need vastavusse direktiivi 94/9/EÜ oluliste tervisekaitse- ja ohutusnõuetega.
                  
               
                     (4)
                  
                  
                     Taotluse BC/CEN/46-92 – BC/CLC/05-92 alusel vaatas CENELEC läbi standardi „EN 60079-0:2012 + A11:2013, Plahvatusohtlikud keskkonnad. Osa 0: Seadmed. Üldnõuded (IEC 60079-0:2011, muudetud + IS1:2013)“. Selle läbivaatamise tulemusena esitas CENELEC komisjonile standardi „EN IEC 60079-0:2018, Plahvatusohtlikud keskkonnad. Osa 0: Seadmed. Üldnõuded (IEC 60079-0:2017)“.
                  
               
                     (5)
                  
                  
                     Komisjon hindas koos CENELECiga, kas CENELECi koostatud standard „EN IEC 60079-0:2018“ vastab taotlusele BC/CEN/46-92 – BC/CLC/05-92.
                  
               
                     (6)
                  
                  
                     Standard „EN IEC 60079-0:2018“ vastab nõuetele, mida standardis kavatsetakse käsitleda ja mis on sätestatud direktiivi 2014/34/EL II lisas. Seepärast on asjakohane avaldada viide nimetatud standardile Euroopa Liidu Teatajas.
                  
               
                     (7)
                  
                  
                     Standard „EN IEC 60079-0:2018“ asendab standardit „EN 60079-0:2012“. Seepärast on vajalik kustutada Euroopa Liidu Teatajast viide standardile „EN 60079-0:2012“. Selleks et anda tootjatele piisavalt aega, et valmistuda läbivaadatud standardi kohaldamiseks, on vaja standardi „EN 60079-0:2012“ viite kustutamine edasi lükata.
                  
               
                     (8)
                  
                  
                     Harmoneeritud standardi järgimine lubab alates sellise standardi viite Euroopa Liidu Teatajas avaldamise kuupäevast eeldada vastavust asjakohastele olulistele nõuetele, mis on sätestatud liidu ühtlustamisõigusaktides. Seepärast peaks käesolev otsus jõustuma selle avaldamise päeval,
                  
               ON VASTU VÕTNUD KÄESOLEVA OTSUSE:
         
            Artikkel 1
            Direktiivi 2014/34/EL toetuseks koostatud harmoneeritud standardi „EN IEC 60079-0:2018, Plahvatusohtlikud keskkonnad. Osa 0: Seadmed. Üldnõuded (IEC 60079-0:2017)“ viide avaldatakse Euroopa Liidu Teatajas.
         
         
            Artikkel 2
            Direktiivi 2014/34/EL toetuseks koostatud harmoneeritud standardi „EN 60079-0:2012 + A11:2013, Plahvatusohtlikud keskkonnad. Osa 0: Seadmed. Üldnõuded (IEC 60079-0:2011, muudetud + IS1:2013)“ viited kustutatakse Euroopa Liidu Teatajast alates 6. juulist 2021.
         
         
            Artikkel 3
            Käesolev otsus jõustub selle Euroopa Liidu Teatajas avaldamise päeval.
         
         
            Brüssel, 12. juuli 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 316, 14.11.2012, lk 12.
         
            (2)  Euroopa Parlamendi ja nõukogu 26. veebruari 2014. aasta direktiiv 2014/34/EL plahvatusohtlikus keskkonnas kasutatavaid seadmeid ja kaitsesüsteeme käsitlevate liikmesriikide õigusaktide ühtlustamise kohta (ELT L 96, 29.3.2014, lk 309).
         
            (3)  Euroopa Parlamendi ja nõukogu 23. märtsi 1994. aasta direktiiv 94/9/EÜ plahvatusohtlikus keskkonnas kasutatavaid seadmeid ja kaitsesüsteeme käsitlevate liikmesriikide õigusaktide ühtlustamise kohta (EÜT L 100, 19.4.1994, lk 1).